Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja („Narodne novine“ broj 102/17) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 i 3/13-pročišćeni tekst i 1/18.) Gradsko vijeće Grada Koprivnice, na \_\_ sjednici održanoj, \_\_\_\_\_\_\_ 2018., donijelo je

**ODLUKU**

**o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Grada Koprivnice**

**DIO PRVI   
OPĆE ODREDBE**

***Predmet odluke***

**Članak 1.**

Ovom se Odlukom uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja te način postupanja s napuštenim i izgubljenim životinjama na području Grada Koprivnice.

***Pojmovi***

**Članak 2.**

Pojedini pojmovi u ovoj Odluci imaju sljedeće značenje:

1. *izgubljena životinja* je životinja koja je odlutala od vlasnika i on je traži

2. *kućni ljubimci* su životinje koje čovjek drži zbog društva, zaštite i pomoći ili zbog zanimanja za te životinje

3. *napuštena životinja* je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao

4. *opasne životinje* su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku

5. *posjednik životinje* odnosno kućnog ljubimca (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje

6. *prijevoz j*e premještanje životinja prijevoznim sredstvom u nekomercijalne svrhe, uključujući postupke pri polasku i dolasku na krajnje odredište

7. *radne životinje* su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe za obavljanje drugih poslova

8. *sklonište za životinje* (u daljnjem tekstu: sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć

9. *slobodnoživuće mačke* su mačke koje su rođene u divljini, nemaju vlasnika niti posjednika

10. *službene životinje* su životinje koje imaju licencu za rad i služe za obavljanje poslova

pojedinih državnih tijela.

**DIO DRUGI   
UVJETI I NAČIN DRŽANJA KUĆNIH LJUBIMACA**

***Opći uvjeti držanja kućnih ljubimaca***

**Članak 3.**

(1) Posjednik je dužan:

1. osigurati kućnim ljubimcima držanje u skladu s njihovim potrebama, a minimalno predviđenim Zakonom o zaštiti životinja i ovom Odlukom

2. psima osigurati prostor koji odgovara njihovoj veličini sukladno važećim zakonskim propisima i zaštitu od vremenskih neprilika i drugih nepovoljnih uvjeta za obitavanje

3. psima osigurati pseću kućicu ili odgovarajuću nastambu u skladu s važećim zakonskim propisima

4. označiti mikročipom pse i cijepiti protiv bjesnoće sukladno Zakonu o veterinarstvu

5. onemogućiti bijeg i kretanje pasa po javnim površinama bez nadzora

6. na vidljivom mjestu staviti oznaku koja upozorava na psa te imati ispravno zvono na ulaznim dvorišnim ili vrtnim vratima

7. pravodobno zatražiti veterinarsku pomoć te osigurati zbrinjavanje i odgovarajuću njegu bolesnih i ozlijeđenih životinja

8. osigurati kućnim ljubimcima redovitu i pravilnu ishranu te trajno omogućiti pristup svježoj pitkoj vodi

9. redovito održavati čistim prostor u kojem borave kućni ljubimci.

(2) Posjednik ne smije:

1. zanemarivati kućne ljubimce s obzirom na njihovo zdravlje, smještaj, ishranu i njegu

2. ograničavati kretanje kućnim ljubimcima na način koji mu uzrokuje bol, patnju, ozljede ili strah.

(3) Zabranjeno je:

1. bacanje petardi ili drugih pirotehničkih sredstava na životinje

2. trčanje životinja privezanih uz motorno prijevozno sredstvo koje je u pokretu

3. držati pse trajno vezane ili ih trajno držati u prostorima ili dijelu dvorišta bez omogućavanja slobodnog kretanja izvan tog prostora

4. vezati pse, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u radijusu 5 metara, a sredstvo vezanja i ogrlica moraju biti od takvog materijala da psu ne nanose bol ili ozljede te da se sredstvo vezanja ne može omotati i samim time skratiti na manje od 5 metara

5. trajno i samostalno držanje kućnih ljubimaca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu, a posjednik im je dužan osigurati svakodnevni nadzor

6. držati kao kućne ljubimce opasne i potencijalno opasne životinjske vrste utvrđene važećim zakonskim propisima o opasnim i potencijalno opasnim životinjskim vrsta

(4) Posjednik pasa mora odgovarajućim odgojem i/ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu. Pri odgoju pasa posjednik ne smije koristiti metode koje kod pasa mogu uzrokovati bol, ozljede, patnje ili strah.

(5) Koordinacijska radna skupina iz članka 70. Zakona o zaštiti životinja može predlagati propisivanje uvjeta za držanje različitih životinjskih vrsta.

(6) Grad Koprivnica kontrolira obvezu označavanja pasa mikročipom, odnosno provjerava jesu li svi psi označeni mikročipom.

***Uvjeti držanja kućnih ljubimaca u stambenim zgradama i obiteljskim kućama***

**Članak 4.**

(1) Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada te obvezu čišćenja tih prostorija i prostora koje onečiste kućni ljubimci sporazumno utvrđuju suvlasnici zgrade sukladno propisima o vlasništvu. Posjednik kućnih ljubimaca dužan je držati ih na način da ne ometaju mir sustanara ili na drugi način krše dogovoreni kućni red stambene zgrade i stanara okolnih nekretnina.

(2) Posjednik koji psa drži u stanu ili kući bez okućnice, dužan ga je svakodnevno izvoditi radi obavljanja nužde i zadovoljenja dnevnih fizičkih aktivnosti.

**Članak 5.**

(1) Posjednici kućnih ljubimaca u stambenim zgradama dužni su prijaviti broj i spol pasa i mačaka o kojima skrbe predstavniku stanara.

(2) Predstavnik stanara u stambenoj zgradi dužan je jednom godišnje ili na zahtjev komunalnog redarstva sakupiti i javiti broj i spol pasa i mačaka za svaku stambenu jedinicu komunalnom redarstvu.

(3) Predstavnik stanara dužan je navedene podatke prikupiti i obraditi sukladno Zakonu o zaštiti osobnih podataka.

**Članak 6.**

(1) Posjednici kućnih ljubimaca u obiteljskim kućama dužni su prijaviti broj i spol pasa i mačaka o kojima skrbe mjesnom odboru.

(2) Posjednik je dužan u roku od 10 dana od udomljenja ili kupnje psa ili mačke isto prijaviti.

(3) Ukoliko sustanari ili sugrađani smatraju da nije izvršena obaveza iz stavka 1. dužni su svoju sumnju prijaviti.

(4) Mjesni odbori dužni su jednom godišnje ili na zahtjev komunalnog redarstva sakupiti i javiti broj i spol pasa i mačaka za svaku obiteljsku kuću komunalnom redarstvu.

(5) Mjesni odbor dužan je navedene podatke prikupiti i obraditi sukladno Zakonu o zaštiti osobnih podataka.

***Uvjeti izvođenja kućnih ljubimaca na javne površine***

**Članak 7.**

Pse se smije izvoditi na javne površine ako su označeni mikročipom, na povodcu i pod nadzorom posjednika.

**Članak 8.**

Psi se mogu kretati bez povodca, uz nadzor posjednika u parku za pse koji se nalazi na sajmištu.

**Članak 9.**

Kretanje kućnih ljubimaca dopušteno je u prostorima i prostorijama javne namjene uz dopuštenje vlasnika, odnosno korisnika prostora, osim ako ovom odlukom nije drugačije određeno.

**Članak 10.**

Kućnim ljubimcima koji se kreću slobodno ili na povodcu zabranjeno je kretanje na dječjim igralištima, cvjetnjacima, neograđenim sportskim terenima, neograđenim dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika i dozvole korisnika prostora.

**Članak 11.**

Iz sigurnosnih razloga prometa, sugrađana i drugih životinja te u svrhu prevencije nekontroliranog razmnožavanja zabranjeno je puštanje kućnih ljubimaca da samostalno šeću javnim površinama bez prisutnosti i nadzora posjednika.

**Članak 12.**

Posjednik kućnog ljubimca dužan je pri izvođenju kućnog ljubimca na javnu površinu nositi pribor za čišćenje i očistiti javnu površinu koju njegov kućni ljubimac onečisti.

**Članak 13.**

Kućne ljubimce može se uvoditi u sredstvo javnoga gradskog prijevoza samo uz uvjete utvrđene posebnom odlukom prijevoznika.

**Članak 14.**

Ograničenje kretanja kućnih ljubimaca iz ove Odluke ne primjenjuje se na pse osposobljene za pomoć osobama s invaliditetom.

***Postupanje s opasnim psima***

**Članak 15**.

Posjednik opasnog psa dužan je provesti mjere propisane Pravilnikom o opasnim psima.

**Članak 16.**

Vlasnik opasnog psa mora ga držati u zatvorenom prostoru iz kojeg ne može pobjeći, a vrata u prostor u kojem se nalazi takav pas moraju biti zaključana.

**Članak 17.**

Na ulazu u prostor u kojem se nalazi opasan pas mora biti vidljivo istaknuto upozorenje: »OPASAN PAS«.

**Članak 18.**

Izvođenje opasnih pasa na javne površine dopušteno je isključivo s brnjicom i na povodcu.

**Članak 19.**

(1) Pri sumnji da se radi o opasnom psu, komunalni redar je ovlašten zatražiti na uvid od posjednika potvrdu kojom se potvrđuje da su nad psom provede sve mjere propisane Pravilnikom o opasnim psima.

(2) Ukoliko vlasnik ne pokaže potrebnu dokumentaciju, komunalni redar sastavlja službeni zapisnik te obavještava nadležnu veterinarsku inspekciju za daljnje postupanje.

***Način kontrole razmnožavanja kućnih ljubimaca***

**Članak 20.**

Zabranjen je uzgoj kućnih ljubimaca, osim ukoliko je uzgoj prijavljen pri nadležnom ministarstvu i uzgajivač posjeduje rješenje nadležnog tijela.

**Članak 21.**

Posjednik je dužan držati pod kontrolom razmnožavanje kućnih ljubimaca i spriječiti svako neregistrirano razmnožavanje.

**Članak 22.**

Na području Grada Koprivnice propisuje se trajna sterilizacija kao obvezan način kontrole razmnožavanja pasa i mačak osim u slučajevima kada:  
- je posjednik uzgajivač pasa ili mačaka te ima rješenje o registraciji uzgoja nadležnog tijela.

***Slobodnoživuće mačke***

**Članak 23.**

(1) Na javnim površinama dozvoljeno je postavljanje hranilišta za mačke (u daljnjem tekstu: hranilišta).

(2) Hranilišta se postavljaju na javnim površinama temeljem podnesenog zahtjeva za korištenje javne površine od strane Udruga za zaštitu životinja i uvjeta propisanih Rješenjem Upravnog odjela za komunalno gospodarstvo.

(3) U slučaju da Upravni odjela koji obavlja poslove komunalno gospodarstvo izda negativno Rješenje za traženu lokaciju hranilišta, isto je obvezno predložiti najbližu alternativu lokacije hranilišta.

(4) Način, izgled i uvjeti postavljanja hranilišta propisat će se pravilnikom što ga donosi Gradonačelnik.

(5) U slučaju sumnje u izbijanje zaraznih bolesti koje se mogu prenijeti sa životinja na ljude, zaštitu građana provode pravne osobe koje obavljaju zdravstvenu djelatnost i privatni zdravstveni radnici u suradnji s nadležnim tijelima utvrđenim propisima o veterinarskoj djelatnosti.

(6) Ako udruga za zaštitu životinja kojoj je odobreno postavljanje hranilišta ne održava higijenu i čistoću javne površine na kojoj se nalazi hranilište, odnosno ako se ne skrbi o mačkama, komunalno redarstvo će ukloniti hranilište na trošak te udruge, a temeljem obavijesti Upravnog odjela koji obavlja poslove komunalnog gospodarstva.

**DIO TREĆI  
NAČIN POSTUPANJA S IZGUBLJENIM I NAPUŠTENIM ŽIVOTINJAMA**

***Postupanje s izgubljenim životinjama***

**Članak 24.**

(1) Posjednik kućnog ljubimca mora u roku od tri dana od dana gubitka kućnog ljubimca prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

(2) Ako u roku od 14 dana od dana objave podataka vlasnik/posjednik nije dostavio zahtjev za vraćanje životinje, sklonište postaje vlasnik životinje te je može udomiti.

(3) Posjednik izgubljene životinje dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

***Postupanje s napuštenim životinjama***

**Članak 25.**

(1) Nalaznik napuštene ili izgubljene životinje mora u roku od tri dana od nalaska životinje obavijestiti sklonište za napuštene životinje, osim ako je životinju u tom roku vratio posjedniku.

(2) Kontakt informacije skloništa u kojem se zbrinjavaju napuštene životinje s područja Grad Koprivnica objavljuje se na službenim Internetskim stranicama Grada Koprivnice.

(3) Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje.

(4) Životinja se ne smješta u sklonište ako se po nalasku životinje može utvrditi njezin vlasnik te se životinja odmah može vratiti vlasniku, osim ako vlasnik odmah ne može doći po životinju.

(5) Sve troškove skloništa za primljenu životinju s područja Grada Koprivnice financira jedinica Grad Koprivnica.

(6) Ako se utvrdi posjednik napuštene životinje, dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

**DIO ČETVRTI   
NAČIN POSTUPANJA S DIVLJIM ŽIVOTINJAMA**

***Divljač i zaštićene divlje vrste***

**Članak 26.**

S divljači izvan lovišta i zaštićenim divljim vrstama koje se zateknu na javnim površinama postupat će se po zasebnom „Programu zaštite divljači izvan lovišta“ kao i drugim propisima o zaštiti životinja, zaštiti prirode, veterinarstvu i lovstvu.

**DIO PETI   
ZAŠTITA ŽIVOTINJA**

***Poticanje zaštite životinja***

**Članak 27.**

Grad Koprivnica će prema obvezi utvrđenoj Zakonom o zaštiti životinja poticati razvoj svijesti svojih sugrađana, posebice mladih, o brizi i zaštiti životinja.

***Obveza pružanja pomoći životinji***

**Članak 28.**

(1) Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.

(2) Ako nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama zatečenim na području Grada Koprivnice mora organizirati i financirati Grad Koprivnica.

(3) Ako se utvrdi posjednik ozlijeđene ili bolesne životinje, troškove snosi posjednik.

***Korištenje životinja u komercijalne svrhe***

**Članak 29.**

Zabranjeno je koristiti životinje za sakupljanje donacija, prošnju te izlagati ih na javnim površinama, sajmovima, tržnicama i slično, kao i njihovo korištenje u zabavne ili druge svrhe bez suglasnosti Upravnog odjela nadležnog za poslove komunalnog gospodarstva.

**Članak 30.**

Zabranjena je prodaja kućnih ljubimaca na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojima moraju udovoljavati trgovine kućnim ljubimcima.

**DIO ŠESTI**

**NADZOR**

***Ovlasti komunalnog redara***

**Članak 31.**

(1) Nadzor nad ovom Odlukom provodi komunalni redar. U svom postupanju, komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.

(2) Komunalni redar postupa po službenoj dužnosti kada uoči postupanje protivno Odluci te prema prijavi fizičkih ili pravnih osoba.

(3) U obavljanju poslova iz svoje nadležnosti, komunalni redar ima pravo i obvezu:

1. pregledati isprave na temelju kojih se može utvrditi identitet stranke i drugih osoba nazočnih nadzoru

2. ući u prostore/prostorije u kojima se drže kućni ljubimci

3. uzimati izjave stranaka i drugih osoba

4. zatražiti od stranke podatke i dokumentaciju

5. prikupljati dokaze na vizualni i drugi odgovarajući način

6. očitati mikročip

7. podnositi kaznenu prijavu, odnosno prekršajnu prijavu nadležnim tijelima

8. donijeti rješenje kojim nalaže promjenu uvjeta u skladu s ovom Odlukom pod prijetnjom pokretanja prekršajnog postupka ili naplate kazne

9. naplatiti novčanu kaznu propisanu ovom Odlukom

10. upozoravati i opominjati (usmeno i pismeno),fizičke i pravne osobe

11. narediti fizičkim i pravnim osobama otklanjanja prekršaja

12. obavljati druge radnje u skladu sa svrhom nadzora

(4) O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik te donijeti rješenje.

(5) U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano rješenje.

(6) Komunalni redar dužan je podnijeti prijavu veterinarskoj inspekciji kada:

1. u provedbi nadzora utvrdi da se kućni ljubimac nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom

2. posjednik nije označio mikročipom psa u roku predviđenom Zakonom o veterinarstvu, odnosno redovito cijepio protiv bjesnoće, te dao na uvid dokumentaciju kojom to može potvrditi (putovnicu kućnog ljubimca)

3. posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije

4. posjednik drži više od 9 životinja starijih od 6 mjeseci u svrhu udomljavanja, a koje mu sklonište nije dalo na skrb, niti sa skloništem ima ugovor o zbrinjavanju tih životinja, odnosno ukoliko ima više od 20 životinja starijih od 6 mjeseci u svrhu udomljavanja, a nema rješenje veterinarske inspekcije kojim je odobreno držanje životinja i potvrđeno da su zadovoljeni svi uvjeti propisani važećim propisima

5. posjednik nije ispunio uvjete propisane Pravilnikom o opasnim psima, a drži opasnog psa.

6. posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca.

7. uzgajivač ne pokaže na uvid potvrdu o zadovoljenim uvjetima od strane nadležnog ministarstva.

8. posjednik nije u roku od 3 dana prijavio nestanak kućnog ljubimca

9. utvrdi osobne podatke posjednika koji je napustio kućnog ljubimca ili njegovu mladunčad

10. posjednik životinju koristi za predstavljanje te u zabavne ili druge svrhe, bez suglasnosti Upravnog odjela nadležnog za komunalno gospodarstvo

(7) Komunalni redar dužan je obavijestiti policiju i/ili državno odvjetništvo kada uoči situaciju koja upućuje na mučenje ili ubijanje životinja.

(8) U svim slučajevima u kojima komunalni redar tijekom nadzora uoči postupanje protivno Zakonu o zaštiti životinja, Kaznenom zakonu ili drugim propisima, a nije nadležan, prijavu sa sastavljenim zapisnikom o zatečenom stanju prosljeđuje nadležnom tijelu te stranci dostavlja obavijest o poduzetim mjerama.

***Žalba protiv rješenja komunalnog redara***

**Članak 32.**

(1) Protiv rješenja komunalnog redara može se izjaviti žalba u roku od 15 dana od dana dostave rješenja. Žalba na rješenje komunalnog redara ne odgađa izvršenje rješenja.

(2) O žalbi izjavljenoj protiv rješenja komunalnog redara odlučuje upravno tijelo jedinice područne samouprave nadležno za drugostupanjske poslove komunalnog gospodarstva.

**Članak 33.**

1) Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno Prekršajnom zakonu i ovoj Odluci.

2) Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog, s uputom da novčanu kaznu mora platiti u roku od osam dana oda dana uručenja, odnosno dostave prekršajnog naloga.

**DIO ŠESTI   
NOVČANE KAZNE**

**Članak 34.**

(1) Novčanom kaznom u iznosu od 300,00 do 2.000,00 kuna kaznit će se za prekršaj fizička osoba ako:

1. nije osigurao kućnom ljubimcu držanje u skladu s njihovim potrebama, a minimalno predviđenim Zakonom o zaštiti životinja i ovom Odlukom (članak 3. st. 1. toč. 1.)

2. psu nije osigurao prostor koji odgovara njegovoj veličini prema važećim zakonskim propisima te ga nije zaštito od vremenskih neprilika i drugih nepovoljnih uvjeta obitavanja (članak 3. st.1. toč. 2.)

3. psu nije osigurao pseću kućicu ili odgovarajuću nastambu u skladu s važećim zakonskim propisima (članak 3. st.1. toč. 3.)

4. nije onemogućio bijeg i kretanje pasa po javnim površinama bez nadzora (članak 3. st.1. toč. 5.)

5. nije na vidljivom mjestu staviti oznaku koja upozorava na psa te ne posjeduje ispravno zvono na ulaznim dvorišnim ili vrtnim vratima (članak 3. st. 1. toč. 6.)

6. nije osigurao kućnom ljubimcu redovitu i pravilnu ishranu te trajno omogućio pristup svježoj pitkoj vodi (članak 3. st. 1. toč. 8.)

7. redovito ne čisti i ne održava urednim prostor u kojem boravi kućni ljubimac (članak 3. st. 1. toč. 9.)

8. istrčava kućnog ljubimca vezanjem za motorno prijevozno sredstvo koje je u pokretu (članak 3. st. 3. toč. 2.)

9. drži psa trajno vezanim ili ga trajno držati u prostorima ili dijelu dvorišta bez omogućavanja slobodnog kretanja izvan tog prostora (članak 3. st. 3. toč. 3.)

10. veže psa, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u promjeru minimalno 5 metara, a sredstvo vezanja i ogrlica moraju biti od takvog materijala da psu ne nanose bol, patnju ili ozljeđivanje. Posjednik će se kazniti ukoliko se ne drži propisanih pravila o vezanju psa (članak 3. st. 3. toč. 4.)

11. trajno drži kućnih ljubimaca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu. Posjednik će se kazniti ukoliko psu ne osigura svakodnevni nadzor (članak 3. st. 3. toč. 5.)

12. drži kao kućne ljubimce opasne i potencijalno opasne životinjske vrste utvrđene važećim propisima o opasnim i potencijalno opasnim životinjskim vrsta (članak 3. st. 3. toč. 6.)

13. posjednik nije odgovarajućim odgojem i/ili školovanjem ili drugim mjerama osigurao da pas u odnosu na držanje i kretanje nije opasan za okolinu (članak 3. st. 4.)

14. posjednik kućnog ljubimaca ne drži na način da ne ometa mir sustanara ili na drugi način krši dogovoreni kućni red stambene zgrade i stanara okolnih nekretnina (članak 4. st.1.)

15. posjednik koji psa drži u stanu ili kući bez okućnice, ne izvodi svakodnevno van radi obavljanja nužde i zadovoljenja ostalih dnevnih fizičkih aktivnosti (članak 4. st.2.)

16. ne prijavi predstavniku stanara u stambenoj zgadi u kojoj obitava posjed pasa (članak 5. st. 1.)

17. kao predstavnik stanara ne javi broj i spol pasa i mačaka za svaku stambenu jedinicu komunalnom redarstvu (članak 5. st. 2.)

18. ne prijavi broj i spol mačaka o kojima skrbi mjesnom odboru (članak 6. st. 1.)

19. ne prijavi udomljenje ili kupnju psa ili mačke u roku od 10 dana (članak 6. st. 2.)

20. psa izvodi na javne površine gdje je to ovom odlukom nije dopušteno te ukoliko pas nije označen mikročipom, na povodcu i pod nadzorom posjednika (članak 7.)

21. dozvoli da se kućni ljubimac kreće slobodno ili na povodcu na dječjim igralištima, cvjetnjacima, neograđenim sportskim terenima, neograđenim dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika i dozvole korisnika prostora (članak 8.)

22. omogući kućnom ljubimcu da samostalno šeće javnim površinama bez njegove prisutnosti i nadzora (članak 9.)

23. pri izvođenju kućnog ljubimca na javnu površinu ne nosi pribor za čišćenje i ne očistiti javnu površinu koju njegov kućni ljubimac onečisti (članak 10.)

24. vlasnik opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi takav pas nisu zaključana (članak14.)

25. na ulazu u prostor u kojem se nalazi opasan pas nije vidljivo istaknuto upozorenje: »OPASAN PAS« (članak15.)

26. izvodi opasnog psa na javne površine bez brnjice i na povodca (članak 16.)

27. ne drži pod kontrolom razmnožavanje kućnih ljubimaca i ne spriječi svako neregistrirano razmnožavanje. (članak19.)

28. ne provede mjeru trajne sterilizacije psa odnosno mačke po naredbi komunalnog redara (članak 20.)

29. način, izgled i uvjeti postavljanja hranilišta nisu u skladu s pravilnikom što ga donosi gradonačelnik. (članak 21. st. 5.)

30. koristiti životinje za sakupljanje donacija, prošnju te izlagati ih na javnim površinama, sajmovima, tržnicama i slično, kao u zabavne ili druge svrhe bez suglasnosti Upravnog odjela nadležnog za poslove komunalnog gospodarstva po ispunjenju uvjeta propisnih aktom Grada. (članak 29.)

31. prodaje kućne ljubimce na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojemu moraju udovoljavati trgovine kućnim ljubimcima, veleprodaje i prodaje na izložbama (članak 30.)

(2) Sredstva naplaćena u skladu sa ovom Odlukom prihod su Grada Koprivnice i koriste se za potrebe zbrinjavanja napuštenih i izgubljenih životinja.

**DIO SEDMI   
PRIJELAZNE I ZAVRŠNE ODREDBE**

***Opasne i potencijalno opasne životinjske vrste***

**Članak 35.**

(1) Kućne ljubimce koji prema važećim propisima spadaju u opasne i potencijalno opasne životinjske vrste, a koji pripadaju zaštićenim vrstama te koji su do dana stupanja na snagu ove Odluke evidentirani u tijelu nadležnom za zaštitu prirode, posjednik može nastaviti držati do njihovog uginuća.

(2) Kućne ljubimce koji prema važećim propisima spadaju u opasne i potencijalno opasne životinjske vrste, a koji ne pripadaju zaštićenim vrstama i koje se u roku od 90 dana od dana stupanja na snagu ove Odluke prijavi, radi evidentiranja u Upravnom odjelu nadležnom za komunalno gospodarstvo, posjednik može nastaviti držati do njihovog uginuća.

**Članak 36.**

Danom stupanja na snagu ove Odluke prestaje važiti Odluka o držanju pasa i postupanju s neupisanim psima, napuštenim i izgubljenim životinjama („Glasnik Grada Koprivnice“ br. 2/03).

**Članak 37.**

Ova Odluka stupa na snagu osmog dana od dana objave u „Glasniku Grada Koprivnice“, osim članka 22. ove Odluke koji stupa na snagu 1. siječnja 2021. godine.

GRADSKO VIJEĆE

GRADA KOPRIVNICE

KLASA: 363-01/18-01/0016

URBROJ:

Koprivnica, 3.4.2018.

PREDSJEDNIK:

Ivan Pal, prof.

**O b r a z l o ž e nj e**

Dana 10. listopada 2018. godine donijet je Zakon o zaštiti životinja („Narodne novine“ br. 102/17, u daljnjem tekstu: Zakon). Jedinice lokalne samouprave dužne su temeljem navedenog Zakona svoje odluke kojima su do sada regulirale pitanja zaštite životinja (pasa) odnosno kućnih ljubimaca uskladiti s novim Zakonom ili donijeti nove odluke.

Na području Grada Koprivnice navedena pitanja regulirana su Odlukom o držanju pasa i postupanju s neupisanim psima, napuštenim i izgubljenim životinjama („Glasnik Grada Koprivnice“ br. 2/03). Obzirom na navedeno predlaže se donošenje nove Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Grada Koprivnice. Predloženom Odlukom propisat će se uvjeti i način držanja kućnih ljubimaca, način postupanja s izgubljenim i napuštenim životinjama, zaštita životinja, nadzor nad provođenjem Odluke te kaznene odredbe za nepridržavanje odredbi propisanih Odlukom, a sve sukladno Zakonu o zaštiti životinja.

Nositelj izrade akta: Predlagatelj akta:

Upravni odjel za izgradnju grad, upravljanje

nekretninama i komunalno gospodarstvo Gradonačelnik:

Mišel Jakšić,dipl.oec.

Privremeni pročelnik:

Mario Perković, dipl.ing.građ.